《九月十四日夜枕不寐起视明月清寒著人泠然有欲仙之意》
宋代·舒岳祥

笋冠枕清泠，胡床坐空阔。鲜飙飞早霜，活水漾明月。

神游十丈莲，仰卧恣天阅。挽取河东流，黑我头上雪。

泥丸吐神光，陟降在金阙。湛然大圆镜，一悟万想灭。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。